Kollár, Miroslav, poslanec NR SR (2021-06-30):
Vážené kolegyne, vážení kolegovia, ja nemám poznámky, ale nejaké som tu našiel, tie nebudem, tie nebudem čítať, dúfam, že pani Laššáková tým, že prepadla v posledný deň školského roku, tak nebude mať z toho nejaké problémy. Keďže nemám poznámky, budem naozaj hovoriť krátko. Ako som avizoval, ja podporím odvolanie Igora Matoviča z funkcie ministra financií. Mám na to niekoľko dôvodov. Ja som 17. februára opustil vládnu koalíciu kvôli Igorovi Matovičovi, kvôli tomu, akým spôsobom dlhé mesiace zlyhával v manažovaní pandémie, v dôsledku čoho som dodnes presvedčený, zbytočne zomierali ľudia. Videl som to ako primátor. V januári, februári nám zomrelo v Hlohovci dvakrát toľko ľudí ako po minulé mesiace, v rovnaké mesiace v uplynulých rokoch a jednoducho nebola žiadna šanca zmeniť to a odmietol som byť toho súčasťou. To, že sa Igor Matovič upratal po niekoľkých týždňoch z pozície premiéra na pozíciu vicepremiéra a ministra financií, nič nerieši. Budem hlasovať za odvolanie Igora Matoviča napriek tomu, že je to návrh HLAS-u, podporujú to kolegovia zo SMER-u a od Kotlebu. Ako som tu v tejto sále povedal už niekoľkokrát, moja politická DNA nemá ani gram spoločný s politickou DNA kolegov zo SMER-u, z HLAS-u alebo od Kotlebovcov, ale, a budem hlasovať za odvolanie Igora Matoviča nie preto, že si želám návrat SMER-u, HLAS-u a podobne, ale práve preto, aby sa k moci vrátiť nemohli. Viem to ja, vedia to tuná kolegovia z opozície, viete to vy, čím dlhšie bude Igor Matovič členom vlády, čím dlhšie bude Igor Matovič v politike, tým rastie šanca, že sa SMER, HLAS vrátia o to skôr a v o to väčšej sile. Igor Matovič je na politickej scéne na Slovensku desať, jedenásť, možno dvanásť rokov. Ja som išiel do politiky presne s tým, čo chcel Igor Matovič, ukončiť vlády Roberta Fica a, áno, dávam mu kredit, udialo sa to aj a najmä vďaka nemu, po tom, čo my sme urobili podľa mňa fatálnu politickú chybu, nespojili sme sa, vznikol priestor, ktorý Igor Matovič šikovne využil, získal 25 %, zostavoval vládu. Žiaľ, to nestačí. A ja rozumiem tomu, že niektorí bývalí kolegovia, vládni, z OĽANO si už stihli so mnou povykať za ten deň, keď som oznámil, že budem hlasovať za odvolanie Igora Matoviča, ale ak dokážete porozumieť tomu, že svet nie je binárny, nuly a jednotky a nie je všetko čierne a biele, tak možno dokážete porozumieť tomu, že aj vy, aj táto krajina má akú-takú politickú budúcnosť len bez Igora Matoviča. Dokonca si myslím aj z tých rozhovorov s mnohými kolegami z vládnej koalície, nielen z OĽANO, ale aj z OĽANO, že si to mnohí z vás uvedomujú. Ja rozumiem tomu, že nebudete hlasovať za odvolanie Igora Matoviča, nemá to, samozrejme, politický zmysel, na druhej strane rozumiem tomu, že mnohí z vás aj v OĽANO premýšľajú, akým spôsobom v politike prežiť a aj OĽANO môže v politike prežiť bez Igora Matoviča. Ako som povedal, Igor Matovič vykonal v slovenskej politike mnoho, niečo dobré, niečo zlé, bohužiaľ, ukázalo sa, že byť šikovný politický marketér je strašne slabá príprava na to byť schopný premiér v ťažkých časoch pandémie, v ťažkých časoch plánu obnovy, v ťažkých časoch, ktoré si budú vyžadovať ťažké reformy. A navyše Igor Matovič klame, čo podľa mňa nie je zlučiteľné s výkonom funkcie premiéra. Poviem to len na konkrétnom príklade, pretože nebudem tu opakovať všetky tie výhrady, prečo Igor Matovič zlyhal ako minister financií. Pre mňa stačilo, keď som ho tu pred pár týždňami počúval, ako obhajoval navýšenie deficitu štátneho rozpočtu. Ja som nevidel ministra financií, ja som videl šéfa nejakej opozičnej strany, ktorý tu populisticky hovorí o tom, prečo si máme vytvárať vankúš, aby sme mohli míňať, kde bude treba. Napokon tie aktualizované údaje o vývoji slovenskej ekonomiky ukazujú, že ten vankúš potrebovať nebudeme. Už vtedy, keď tu kolega Viskupič vysvetľoval, že takto sa nehospodári, sa ukazuje, že mal pravdu. A vtedy sme si tu vymenili s Igorom Matovičom zopár teplých slov a ma tu obvinil, že u nás v Hlohovci teda že už sú všetci proti mne, celé zastupiteľstvo, celé mesto. Tak ja mám preňho jednu zlú správu, ktorá ho teda usvedčuje z klamstva, jednak, áno, máme aj opozičné zastupiteľstvo práve preto, že sme v roku 2014 v meste, kde v 2012 získal SMER v parlamentných voľbách 51 %, v 2014 sme vyprášili SMER z komunálu tak, že odvtedy nemal v 23-člennom zastupiteľstve ani jediného poslanca. A, áno, dnes tam s tými ľuďmi bojujem, pretože sa snažia vrátiť naspäť, a čudujem sa, že ich v tomto podporuje Igor Matovič. A pokiaľ ide o tú podporu, robila agentúra FOCUS u nás v máji prieskum, z ktorého sa ukázalo, že dve tretiny obyvateľov mesta sú spokojné s tým, ako sa mesto vyvíja, a 56 %, myslím, explicitne je spokojné s výkonom funkcie primátora tak, ako ho robím. Ja viem, že Igor Matovič sa na takéto čísla na celoštátnej úrovni nikdy nedostane a ja by som akceptoval aj to, že ho dneska nemá rado 90 % obyvateľstva, keby tá nepopularita bola výsledkom toho, že je naozaj tvrdý reformátor a dáva tú krajinu po troch vládach Roberta Fica do poriadku. Bohužiaľ, tá nepopularita je výsledkom iba dvoch vecí: nespôsobilosti Igora Matoviča vykonávať funkciu premiéra a akéhokoľvek ministra a spôsobu, akým Igor Matovič robí politiku, traumatizuje spoločnosť, podráža aj vlastných koaličných partnerov. A myslím si, že v čase, kedy máme všetci za sebou rok korony, rok stresu z vládnutia Igora Matoviča, táto spoločnosť potrebuje pokoj a stabilitu. Ale nie pokoj a stabilitu, ktorú ponúkal Robert Fico, ale pokoj a stabilitu, ktorú ponúkajú demokratické strany. A napriek tomu, že dnes nie som členom vládnej koalície, želal by som si, aby sa SMER nevrátil ani po dvoch, ani po troch, ani po štyroch rokoch, ale to je vo vašich rukách. A ak môžem sa obrátiť aj na Igora Matoviča, ako som povedal, chápem, že nebudete hlasovať za jeho odvolanie, nedáva to politický zmysel, na druhej strane viem, že mnohí premýšľate o tom, ako prežiť v politike bez Igora Matoviča. A pokiaľ Igor Matovič hovorí o tom, že už po tých ďalších voľbách vlastne sa z politiky stiahne, ak mu naozaj ide o túto krajinu viac ako o seba samého, tak ho vyzývam, aby z politiky odišiel. Pomôže tým hnutiu OĽANO, ktoré založil, pomôže tým tejto vláde a vlastne naplní tým to, kvôli čomu v tej politike je. Pretože poraziť Roberta Fica je iba prvý krok. Ale neumožniť mu skorý návrat k moci, je oveľa dôležitejšie, pokiaľ tá porážka má byť trvalá. A Igor Matovič od prvého dňa, ako sa stal premiérom, bohužiaľ, robí všetko pre to, aby sa SMER, HLAS v čo najväčšej sile a v čo najkratšom čase vrátil. Čiže chcem vás poprosiť, neočakávam, že budete hlasovať, samozrejme, za odvolanie Igora Matoviča, pokiaľ existuje akýkoľvek nástroj a spôsob dohody s Igorom Matovičom, skúste sa s ním dohodnúť, aby odišiel z politiky, budete mať vy väčšiu šancu na politickú budúcnosť a Slovensko bude mať väčšiu šancu na normálny pokojný život bez toho, aby mu zase vládol Robert Fico alebo Peter Pellegrini. Ďakujem.